**IZVAJANJE TURISTIČNIH, ŠPORTNIH IN REKREACIJSKIH DEJAVNOSTI NA VODOTOKIH IN STOJEČIH VODAH NA OBMOČJU TRIGLAVSKEGA NARODNEGA PARKA**

**Uvod**

V letu 2010 je bil sprejet nov [**Zakon o Triglavskem narodnem parku**](http://www.uradni-list.si/1/objava.jsp?urlid=201052&stevilka=2821), ki prinaša novosti tudi na področju **turističnih, športnih in rekreacijskih dejavnosti na vodotokih in stoječih vodah, ki niso ribolov po predpisih, ki urejajo sladkovodno ribištvo.** Narodni park je na novo razdeljen na tri varstvena območja in številna ožja zavarovana območja, v katerih veljajo različni varstveni režimi, ki pomembno vplivajo tudi na izvajanje dejavnosti na vodotokih in stoječih vodah.

**Prvo in drugo varstveno območje narodnega parka**

Kopanje, potapljanje, čolnarjenje in druge rekreacijske dejavnosti na jezerih in vodotokih so izrecno prepovedane v **prvem in drugem varstvenem območju**. Izjema v drugem varstvenem območju je območje Bohinjskega jezera z okolico, kjer je kopanje, potapljanje, drsanje, čolnarjenje in jadranje dovoljeno.

**Tretje varstveno območje narodnega parka**

**V tretjem varstvenem območju** Triglavskega narodnega parka je na vodotokih in stoječih vodah izvajanje turističnih, športnih ali rekreacijskih dejavnosti dopustno, in sicer **na za to določenih mestih ter s soglasjem upravljavca narodnega parka**.

**Ožja zavarovana območja znotraj območja narodnega parka**

Ne glede na varstvene režime v vseh treh varstvenih območjih narodnega parka, velja prepoved izvajanja športno rekreacijskih dejavnosti v naslednjih ožjih zavarovanih območjih znotraj narodnega parka: **Mala korita Koritnice, Soteska Koritnice in Klužka korita, Loška stena, Soča - korita Vrsnice, Trenta - Kloma, Tolminka - soteska in korita, Možnica - soteska, korita, slapovi in naravna mostova, Trenta - Mlinarica, Trenta - Zapotok, Zadlaščica**.

**Soteskanje oz. canyoning**

Soteskanje je na podlagi zgoraj navedenih omejitev izrecno prepovedano v prvem in drugem varstvenem območju ter v območju ožjih zavarovanih območij. Na podlagi preverjanja lokacij izvajanja dejavnosti soteskanja v tretjem varstvenem območju ter na podlagi presoje sprejemljivosti in vplivov izvajanja dejavnosti na cilje zavarovanega območja, je soteskanje po predhodno pridobljenem soglasju upravljavca narodnega parka dopustno na Predelnici, Fratarici in Jerečici.